Mara Aranda presentarà el seu nou disc ‘Sefarad en el corazón de Turquía’ al Centre Cultural Mario Monreal
08 de gener 2019

![Imagen 1](/media/oxdbqxal/84_maq_mara-aranda-sefardi.jpg)

Mara Aranda presentarà el seu nou disc _Sefarad en el corazón de Turquía_ al Centre Cultural Mario Monreal el pròxim 12 de gener. L’àlbum, que conté 12 cançons, està dedicat a la música sefardita turca amb moltes influències de la cultura mediterrània. El preu de l'entrada és de 9 euros i ja es pot comprar a Servientradas.

  

El regidor de Cultura de l’Ajuntament de Sagunt, José Manuel Tarazona, ens convida a assistir al concert de Mara Aranda, a la qual ha qualificat com “**una artista molt compromesa amb la nostra música d’arrel que ha format part també de la nostra història, la història del nostre poble, com és la música sefardita**”.

  

Mara Aranda és una de les intèrprets valencianes amb més projecció internacional. Quasi tres dècades durant les quals ha investigat i cantat músiques turques, gregues, occitanes i músiques antigues, medievals i serfadites, que han deixat com a resultat quasi una vintena de discos propis d’excel·lent factura; mereixedors de premis i reconeixement per part del públic i també de mitjans especialitzats.  

  

Cal destacar que en el disc es dóna especial èmfasi als romanços. Estos ens parlen de personatges èpics, històrics o llegendaris lligats al passat medieval de la Península, a més, per primera vegada, es recuperen els romanços associats amb València i la Corona d'Aragó a la qual pertanyia en l’època medieval. Esta entrega és la segona d'una sèrie titulada _Diàspora_ composta per cinc discs dedicats a la tradició judeo-espanyola del Marroc, Turquia, Grècia, Bulgària i l'antiga Iugoslàvia. I apareix ara després de quatre discs dedicats íntegrament al repertori sefardita: _Música i cants sefardites d'Orient i Occident_ (2006), _Sephardic Legacy_ (2013), _La música encerrada_ (2014), juntament amb _Capella de Ministrers_, dirigida per Carles Magraner, i _Sefarad en el corazón de Marruecos_ (2017), el qual ha obtingut la distinció de “Millor disc europeu” de l’any i ha quedat en la novena posició de tota la producció discogràfica mundial del mateix any segons la Transglobal World Music Charts.

  

*   [](http://www.facebook.com/sharer.php?u=https://aytosagunto.es/va/actualitat/mara-aranda-presentara-el-seu-nou-disc-sefarad-en-el-corazon-de-turquia-al-centre-cultural-mario-monreal/ "Facebook")
*   [](http://twitter.com/share?url=https://aytosagunto.es/va/actualitat/mara-aranda-presentara-el-seu-nou-disc-sefarad-en-el-corazon-de-turquia-al-centre-cultural-mario-monreal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mara-aranda-presentara-el-seu-nou-disc-sefarad-en-el-corazon-de-turquia-al-centre-cultural-mario-monreal/ "Linked In")
*   [](mailto:?body=https://aytosagunto.es/va/actualitat/mara-aranda-presentara-el-seu-nou-disc-sefarad-en-el-corazon-de-turquia-al-centre-cultural-mario-monreal/)